b'\n_START_ARTICLE_\nAIS-j\xc3\xa4rjestelm\xc3\xa4\n_START_PARAGRAPH_\nAIS-j\xc3\xa4rjestelm\xc3\xa4 (Automatic Identification System) on laivojen ja VTS-keskusten l\xc3\xa4hinn\xc3\xa4 alusten tunnistamiseen ja sijainnin m\xc3\xa4\xc3\xa4ritt\xc3\xa4miseen k\xc3\xa4ytt\xc3\xa4m\xc3\xa4 j\xc3\xa4rjestelm\xc3\xa4. AIS tarjoaa laivoille keinon vaihtaa l\xc3\xa4heisten laivojen ja VTS-keskusten kanssa elektronisesti alustietoja kuten tunnistustiedot, sijainti, suunta ja nopeus. N\xc3\xa4m\xc3\xa4 tiedot n\xc3\xa4kyv\xc3\xa4t laitteen omalla tai ECDIS:in n\xc3\xa4yt\xc3\xb6ll\xc3\xa4. AIS on tarkoitettu auttamaan aluksen vahtip\xc3\xa4\xc3\xa4llik\xc3\xb6it\xc3\xa4 ja antamaan merenkulkuviranomaisille mahdollisuus j\xc3\xa4ljitt\xc3\xa4\xc3\xa4 ja tarkkailla alusten liikkeit\xc3\xa4. Se toimii integroimalla standardisoitu VHF-l\xc3\xa4hetinvastaanotin elektroniseen navigointilaitteeseen, kuten LORAN-C:hen tai GPS-vastaanottimeen, ja muihin aluksen navigointilaitteisiin (hyrr\xc3\xa4kompassiin, rot-indikaattoriin, tms.)_NEWLINE_IMO:n SOLAS-m\xc3\xa4\xc3\xa4r\xc3\xa4ysten mukaan AIS t\xc3\xa4ytyy asentaa kansainv\xc3\xa4lisess\xc3\xa4 liikenteess\xc3\xa4 kaikkiin laivoihin joiden bruttovetoisuus on v\xc3\xa4hint\xc3\xa4\xc3\xa4n 300\xc2\xa0GT sek\xc3\xa4 kaikkiin matkustajalaivoihin koosta riippumatta. On arvioitu, ett\xc3\xa4 t\xc3\xa4ll\xc3\xa4 hetkell\xc3\xa4 yli 40\xc2\xa0000 laivassa on A-luokan AIS-laitteisto.\n_START_SECTION_\nYhteent\xc3\xb6rm\xc3\xa4ysten v\xc3\xa4ltt\xc3\xa4minen\n_START_PARAGRAPH_\nAIS:\xc3\xa4\xc3\xa4 k\xc3\xa4ytet\xc3\xa4\xc3\xa4n navigoinnissa ensisijaisesti yhteent\xc3\xb6rm\xc3\xa4ysten v\xc3\xa4ltt\xc3\xa4miseen. Radiotekniikan rajoituksista johtuen, ja koska kaikkia aluksia ei ole varustettu AIS:ll\xc3\xa4, j\xc3\xa4rjestelm\xc3\xa4\xc3\xa4 on COLREGS-m\xc3\xa4\xc3\xa4r\xc3\xa4ysten mukaan tarkoitus k\xc3\xa4ytt\xc3\xa4\xc3\xa4 ensisijaisesti t\xc3\xa4hystysapukeinona ja yhteent\xc3\xb6rm\xc3\xa4ysriskin m\xc3\xa4\xc3\xa4ritt\xc3\xa4miseen, eik\xc3\xa4 automaattisena t\xc3\xb6rm\xc3\xa4yksenv\xc3\xa4ltt\xc3\xa4misj\xc3\xa4rjestelm\xc3\xa4n\xc3\xa4._NEWLINE_Laivan navigoidessa merell\xc3\xa4 muiden ymp\xc3\xa4rist\xc3\xb6ss\xc3\xa4 olevien laivojen tunnistaminen ja liikkeiden seuranta on t\xc3\xa4rke\xc3\xa4\xc3\xa4, jotta navigoija pystyy tekem\xc3\xa4\xc3\xa4n p\xc3\xa4\xc3\xa4t\xc3\xb6ksi\xc3\xa4 v\xc3\xa4ltt\xc3\xa4\xc3\xa4kseen yhteent\xc3\xb6rm\xc3\xa4yst\xc3\xa4 muiden laivojen kanssa ja muita vaaroja (matalikkoja ja kivi\xc3\xa4). T\xc3\xa4h\xc3\xa4n tarkoitukseen on perinteisesti k\xc3\xa4ytetty t\xc3\xa4hystyst\xc3\xa4 (paljaalla silm\xc3\xa4ll\xc3\xa4, kiikareilla ja y\xc3\xb6kiikareilla), \xc3\xa4\xc3\xa4nimerkkej\xc3\xa4 ja VHF-radiota sek\xc3\xa4 tavallista tai ARPA-toiminnolla varustettua tutkaa. Tutkan n\xc3\xa4yt\xc3\xb6ll\xc3\xa4 olevia kohteita ei kuitenkaan pystyt\xc3\xa4 tunnistamaan nimelt\xc3\xa4, ja aikaviiveet ja tutkan muut ymp\xc3\xa4r\xc3\xb6ivien alusten liikkeiden ja reaktioiden tarkkailuun liittyv\xc3\xa4t rajoitukset est\xc3\xa4v\xc3\xa4t joskus, etenkin vilkkailla merialueilla, yhteent\xc3\xb6rm\xc3\xa4yksen v\xc3\xa4ltt\xc3\xa4miseksi teht\xc3\xa4v\xc3\xa4n toimenpiteen suorittamisen ajoissa._NEWLINE_AIS:\xc3\xa4\xc3\xa4 koskevissa m\xc3\xa4\xc3\xa4r\xc3\xa4yksiss\xc3\xa4 on pakolliseksi s\xc3\xa4\xc3\xa4detty ainoastaan tekstimuotoisten perustietojen n\xc3\xa4ytt\xc3\xa4minen, mutta laite voidaan my\xc3\xb6s yhdist\xc3\xa4\xc3\xa4 elektroniseen karttaan tai tutkaan, jolloin saadaan keskitetyksi navigointiin tarvittavia tietoja yhdelle n\xc3\xa4yt\xc3\xb6lle.\n_START_SECTION_\nVTS-keskukset\n_START_PARAGRAPH_\nVilkkailla meri- ja satama-alueilla saattaa olla VTS-keskus valvomassa laivaliikennett\xc3\xa4. Siell\xc3\xa4 AIS tarjoaa alusliikennevalvojille lis\xc3\xa4tietoja liikenteess\xc3\xa4 olevista laivoista, niiden liikkeist\xc3\xa4 ja alustyypeist\xc3\xa4.\n_START_SECTION_\nMerimerkit\n_START_PARAGRAPH_\nAIS kykenee l\xc3\xa4hett\xc3\xa4m\xc3\xa4\xc3\xa4n muidenkin kohteiden kuin laivojen sijainteja ja nimi\xc3\xa4, sit\xc3\xa4 voidaan nimitt\xc3\xa4in k\xc3\xa4ytt\xc3\xa4\xc3\xa4 my\xc3\xb6s merimerkkien paikallistamiseen. N\xc3\xa4m\xc3\xa4 voivat sijaita maissa, kuten majakat, tai vedess\xc3\xa4 joko kiinte\xc3\xa4sti pohjaan kiinnitettyn\xc3\xa4 tai ankkuroituna. Yhdysvaltain rannikkovartioston mukaan AIS saattaa korvata nykyisin elektronisena merenkulun turvalaitteena k\xc3\xa4ytett\xc3\xa4v\xc3\xa4t RACON-radiomajakat._NEWLINE_Mahdollisuus l\xc3\xa4hett\xc3\xa4\xc3\xa4 merimerkkien sijaintitietoja on my\xc3\xb6s synnytt\xc3\xa4nyt k\xc3\xa4sitteen \xe2\x80\x9dvirtuaalinen AIS\xe2\x80\x9d, tunnetaan my\xc3\xb6s \xe2\x80\x9dsynteettisen\xc3\xa4\xe2\x80\x9d tai \xe2\x80\x9dkeinotekoisena\xe2\x80\x9d AIS:n\xc3\xa4. N\xc3\xa4m\xc3\xa4 termit voivat tarkoittaa kahta asiaa. Ensimm\xc3\xa4isess\xc3\xa4 tapauksessa AIS-l\xc3\xa4hetys kertoo merimerkin sijainnin, mutta itse signaali on per\xc3\xa4isin muualla sijaitsevasta l\xc3\xa4hettimest\xc3\xa4. Esimerkiksi, maa-asemalta tuleva l\xc3\xa4hetys saattaa sis\xc3\xa4lt\xc3\xa4\xc3\xa4 kymmenen kelluvan v\xc3\xa4yl\xc3\xa4merkin sijaintitiedot, merkkien ollessa liian pieni\xc3\xa4, ett\xc3\xa4 niiss\xc3\xa4 itsess\xc3\xa4\xc3\xa4n voisi olla l\xc3\xa4hettimi\xc3\xa4. Toisessa tapauksessa se voi tarkoittaa AIS-l\xc3\xa4hetyksi\xc3\xa4, jotka ilmaisevat joko fyysisesti olemattoman merimerkin tai n\xc3\xa4kym\xc3\xa4tt\xc3\xb6miss\xc3\xa4 olevan kohteen, kuten vedenalaisen kiven tai hylyn. Vaikka t\xc3\xa4llaiset virtuaalimerkit n\xc3\xa4kyisiv\xc3\xa4tkin ainoastaan AIS:ll\xc3\xa4 varustetuissa laivoissa, niiden alhaiset yll\xc3\xa4pitokustannukset voivat johtaa niiden k\xc3\xa4ytt\xc3\xb6\xc3\xb6n fyysisten merimerkkien puuttuessa.\n_START_SECTION_\nMeripelastus\n_START_PARAGRAPH_\nMeripelastustilanteissa on toiminnan koordinoimisen kannalta t\xc3\xa4rke\xc3\xa4\xc3\xa4 tiet\xc3\xa4\xc3\xa4 h\xc3\xa4d\xc3\xa4ss\xc3\xa4 olevan laivan tai henkil\xc3\xb6n l\xc3\xa4heisyydess\xc3\xa4 olevien laivojen sijainti ja navigointistatus (kulussa, ankkurissa jne.). T\xc3\xa4ss\xc3\xa4 AIS voi tarjota lis\xc3\xa4tietoja paikan p\xc3\xa4\xc3\xa4ll\xc3\xa4 k\xc3\xa4ytett\xc3\xa4viss\xc3\xa4 olevista resursseista, vaikkakin AIS:n kantoalue rajoittuu VHF:n kantavuuteen. AIS-standardissa n\xc3\xa4htiin mahdollisuus my\xc3\xb6s k\xc3\xa4ytt\xc3\xb6\xc3\xb6n meripelastushelikoptereissa, ja laitteissa on t\xc3\xa4h\xc3\xa4n tarkoitukseen suunniteltu paikkatietosanoma (AIS-sanoma 9).\n_START_SECTION_\nBin\xc3\xa4\xc3\xa4riviestit\n_START_PARAGRAPH_\nSt. Lawrencen meriv\xc3\xa4yl\xc3\xa4 k\xc3\xa4ytt\xc3\xa4\xc3\xa4 AIS-bin\xc3\xa4\xc3\xa4riviestej\xc3\xa4 (sanomatyyppi 8) tiedon jakamiseen veden korkeuksista, sulutusj\xc3\xa4rjestyksest\xc3\xa4 eli slussij\xc3\xa4rjestyksest\xc3\xa4 ja alueen s\xc3\xa4\xc3\xa4tiedoista.\n_START_SECTION_\nVerkkopohjaista dataa koskeva kysymys\n_START_PARAGRAPH_\nJoulukuussa 2004 IMO:n meriturvallisuuskomitea tuomitsi vapaasti saatavissa olevan AIS-datan vastuuttoman julkaisun seuraavalla lausunnolla:_NEWLINE_\xc2\xbbLiittyen kysymykseen vapaasti saatavilla olevasta AIS:ll\xc3\xa4 aikaansaadusta laivatiedosta internetiss\xc3\xa4, laivojen l\xc3\xa4hett\xc3\xa4m\xc3\xa4n AIS-datan julkaiseminen internetiss\xc3\xa4 tai muualla voi olla vahingollista laivojen ja satamatoimintojen turvallisuudelle ja IMO:n ja sen j\xc3\xa4senvaltioiden pyrkimyksille lis\xc3\xa4t\xc3\xa4 navigointiturvallisuutta ja turvallisuutta kansainv\xc3\xa4lisell\xc3\xa4 merikuljetussektorilla.\xc2\xbb_NEWLINE_Satamien ja laivojen turvallisuusohjeita k\xc3\xa4sittelev\xc3\xa4ss\xc3\xa4 FAQ-artikkelissaan IMO kuitenkin toteaa, ett\xc3\xa4 ainut keino rajoittaa AIS:n aiheuttamia turvallisuusriskej\xc3\xa4 esimerkiksi merirosvojen vaivaamalla alueella on sulkea itse AIS-l\xc3\xa4hettimet, sill\xc3\xa4 pahoissa aikeissa olevat tahot voivat vastaanottaa laivojen paikkatiedot itsekin tavallisella kaupallisella AIS-vastaanottimella._NEWLINE_\xc2\xbbAIS:n k\xc3\xa4ytt\xc3\xb6\xc3\xa4 koskevat turvallisuushuolet ovat ratkaistavissa vain rannikon turvallisuudesta huolehtivien viranomaisten k\xc3\xa4ytt\xc3\xa4mien keinojen tehostamisella\xc2\xbb\n_START_SECTION_\nYksityiskohtainen kuvaus: A-luokan laitteet\n_START_PARAGRAPH_\nJokainen AIS-l\xc3\xa4hetinvastaanotin koostuu yhdest\xc3\xa4 VHF-l\xc3\xa4hettimest\xc3\xa4, kahdesta VHF TDMA-vastaanottimesta ja yhdest\xc3\xa4 VHF-DSC-digitaaliselektiivikutsulaitteesta, ja on yhteydess\xc3\xa4 laivan sis\xc3\xa4iseen n\xc3\xa4ytt\xc3\xb6- ja sensorij\xc3\xa4rjestelm\xc3\xa4\xc3\xa4n merenkulun tavanomaisten elektronisten tiedonsiirtoj\xc3\xa4rjestelmien (kuten NMEA 0183 eli IEC 61162) kautta. Ajoitus on ensiarvoisen t\xc3\xa4rke\xc3\xa4\xc3\xa4 A-luokan laitteessa tarkan synkronisoinnin ja aikahahlojen sijoituksen takia. T\xc3\xa4m\xc3\xa4n takia jokaisessa laitteessa on pakollista olla sis\xc3\xa4inen satelliittipaikannusvastaanotin (esimerkiksi GPS). T\xc3\xa4t\xc3\xa4 sis\xc3\xa4ist\xc3\xa4 vastaanotinta voidaan k\xc3\xa4ytt\xc3\xa4\xc3\xa4 my\xc3\xb6s paikannukseen. Paikkatieto otetaan yleens\xc3\xa4 kuitenkin ulkoisesta vastaanottimesta kuten GPS:st\xc3\xa4, LORAN:ista tai inertiasuunnistusj\xc3\xa4rjestelm\xc3\xa4st\xc3\xa4, ja sis\xc3\xa4ist\xc3\xa4 vastaanotinta k\xc3\xa4ytet\xc3\xa4\xc3\xa4n vain varaj\xc3\xa4rjestelm\xc3\xa4n\xc3\xa4. Mahdollinen muu AIS:n l\xc3\xa4hett\xc3\xa4m\xc3\xa4 tieto ker\xc3\xa4t\xc3\xa4\xc3\xa4n elektronisesti aluksen navigointilaitteista merenkulun tavanomaisten tietoyhteyksien kautta. Kaikki AIS:ll\xc3\xa4 varustetut laivat l\xc3\xa4hett\xc3\xa4v\xc3\xa4t yleens\xc3\xa4 tiedot keulasuunnasta sek\xc3\xa4 suunnasta ja nopeudesta pohjan suhteen. Lis\xc3\xa4ksi voidaan l\xc3\xa4hett\xc3\xa4\xc3\xa4 muita tietoja, kuten k\xc3\xa4\xc3\xa4ntymisnopeus (rate of turn), kallistuskulma, rullaustiedot (pitch and roll) sek\xc3\xa4 m\xc3\xa4\xc3\xa4r\xc3\xa4satama ja arvioitu saapumisaika (ETA)._NEWLINE_AIS-laitteen toiminta tapahtuu tavallisesti itsen\xc3\xa4isess\xc3\xa4 ja tauottomassa tilassa riippumatta siit\xc3\xa4, onko se avomerell\xc3\xa4, rannikolla vai sis\xc3\xa4maassa. L\xc3\xa4hetykset tapahtuvat kahdella taajuudella, VHF:n meriliikennetaajuuksilla 87B (161,975\xc2\xa0MHz) ja 88B (162,025\xc2\xa0MHz), ja niiss\xc3\xa4 k\xc3\xa4ytet\xc3\xa4\xc3\xa4n 9\xc2\xa0600 bit/s GMSK-modulointia 25 tai 12,5\xc2\xa0kHz kanavav\xc3\xa4lill\xc3\xa4 HDLC-tietoliikenneprotokollan avulla. Vaikka ainoastaan yksi radiokanava on v\xc3\xa4ltt\xc3\xa4m\xc3\xa4t\xc3\xb6n, jokainen yksikk\xc3\xb6 l\xc3\xa4hett\xc3\xa4\xc3\xa4 ja vastaanottaa kahdella radiokanavalla h\xc3\xa4iri\xc3\xb6iden v\xc3\xa4ltt\xc3\xa4miseksi ja mahdollistaakseen kanavien vaihdon ilman yhteyskatkoja muihin laivoihin. T\xc3\xa4m\xc3\xa4n j\xc3\xa4rjestelm\xc3\xa4n johdosta yksik\xc3\xb6iden v\xc3\xa4lill\xc3\xa4 on automaattinen kilpavaraus, ja yhteys s\xc3\xa4ilyy ehe\xc3\xa4n\xc3\xa4 ylikuormitustilanteissakin._NEWLINE_Jotta VHF-l\xc3\xa4hetykset eri yksik\xc3\xb6ist\xc3\xa4 eiv\xc3\xa4t menisi p\xc3\xa4\xc3\xa4llekk\xc3\xa4in, signaalit aikakanavoidaan SOTDMA-tekniikalla (Self-Organized Time Division Multiple Access). T\xc3\xa4m\xc3\xa4 tekniikka on patentoitu, ja AIS-j\xc3\xa4rjestelmien valmistajat kiistelev\xc3\xa4t patentin haltijan kanssa tekniikan k\xc3\xa4yt\xc3\xb6st\xc3\xa4 SOLAS-aluksilla. Jotta k\xc3\xa4ytett\xc3\xa4viss\xc3\xa4 oleva kaistanleveys k\xc3\xa4ytett\xc3\xa4isiin mahdollisimman tehokkaasti, ankkurissa olevien ja hitaasti liikkuvien alusten l\xc3\xa4hetykset tapahtuvat harvemmin kuin nopeammin liikkuvien ja k\xc3\xa4\xc3\xa4ntym\xc3\xa4ss\xc3\xa4 olevien. Nopeasti k\xc3\xa4\xc3\xa4ntyvien alusten tietojen p\xc3\xa4ivitysnopeus on sama kuin perinteisess\xc3\xa4 merenkulkututkassa. Aikareferenssi saadaan navigointij\xc3\xa4rjestelm\xc3\xa4st\xc3\xa4._NEWLINE_Jokainen yksikk\xc3\xb6 m\xc3\xa4\xc3\xa4rittelee oman l\xc3\xa4hetysajankohtansa (hahlon), mik\xc3\xa4 perustuu tietoyhteysliikennehistoriaan ja tietoon muiden yksik\xc3\xb6iden tulevista toimista. Yhden AIS-yksik\xc3\xb6n paikkatietoilmoitus mahtuu yhteen 2\xc2\xa0250 aikahahlosta, jotka luodaan 60 sekunnin v\xc3\xa4lein kullakin taajuudella. AIS-yksik\xc3\xb6t synkronisoivat jatkuvasti toimintaansa kesken\xc3\xa4\xc3\xa4n v\xc3\xa4ltt\xc3\xa4\xc3\xa4kseen hahlol\xc3\xa4hetysten p\xc3\xa4\xc3\xa4llekk\xc3\xa4isyyksi\xc3\xa4. AIS-yksikk\xc3\xb6 valitsee satunnaisen hahlon m\xc3\xa4\xc3\xa4r\xc3\xa4tylt\xc3\xa4 ajanjaksolta, ja merkitsee siihen satunnaisen taukoarvon (timeout-parametri) 0:n ja 8:n l\xc3\xa4hetysjakson v\xc3\xa4lilt\xc3\xa4. Kun yksikk\xc3\xb6 muuttaa hahlovalintaansa, se ilmoittaa sek\xc3\xa4 uuden sijainnin ett\xc3\xa4 taukoarvon t\xc3\xa4lle sijainnille. T\xc3\xa4ll\xc3\xa4 tavoin alukset saavat aina tietoa uusista yksik\xc3\xb6ist\xc3\xa4, mukaan lukien yht\xc3\xa4kki\xc3\xa4 muiden alusten kuuluvuusalueelle tulleet yksik\xc3\xb6t._NEWLINE_IMO:n suorituskykystandardin mukaan laivan ilmoituksilta vaadittu minimikapasiteetti on 2\xc2\xa0000 aikahahloa minuutissa, vaikkakin j\xc3\xa4rjestelm\xc3\xa4ss\xc3\xa4 on mahdollisuus 4\xc2\xa0500 aikahahloon minuutissa. SODTMA-l\xc3\xa4hetysmuodossa j\xc3\xa4rjestelm\xc3\xa4 voi olla 400\xe2\x80\x93500-prosenttisesti ylikuormitettu hahlojen jakamisesta ja tuottaa silti l\xc3\xa4hes sataprosenttisen suoritustehon korkeintaan 8\xe2\x80\x9310 meripeninkulman et\xc3\xa4isyydell\xc3\xa4 olevien alusten v\xc3\xa4lisess\xc3\xa4 l\xc3\xa4hetystilassa (ship to ship mode). J\xc3\xa4rjestelm\xc3\xa4n ylikuormituksen tapahtuessa ainoastaan kauimmaiset kohteet putoavat pois antaen etusijan l\xc3\xa4hemmille kohteille, jotka ovat t\xc3\xa4rke\xc3\xa4mpi\xc3\xa4 vahtip\xc3\xa4\xc3\xa4llik\xc3\xb6lle. K\xc3\xa4yt\xc3\xa4nn\xc3\xb6ss\xc3\xa4 j\xc3\xa4rjestelm\xc3\xa4n kapasiteetti on l\xc3\xa4hes rajaton, ja se pystyy palvelemaan suurta m\xc3\xa4\xc3\xa4r\xc3\xa4\xc3\xa4 laivoja samanaikaisesti._NEWLINE_J\xc3\xa4rjestelm\xc3\xa4n kantama on samankaltainen kuin muissa VHF-laitteissa ja riippuu oleellisesti antennin s\xc3\xa4hk\xc3\xb6isest\xc3\xa4 pituudesta ja korkeudesta, mutta on hieman parempi, koska siin\xc3\xa4 k\xc3\xa4ytet\xc3\xa4\xc3\xa4n analogisen VHF:n sijaan digitaalista. Suuremmasta aallonpituudesta johtuen aallot etenev\xc3\xa4t tutka-aaltoja paremmin, joten on mahdollista \xe2\x80\x9dn\xc3\xa4hd\xc3\xa4\xe2\x80\x9d k\xc3\xa4\xc3\xa4nn\xc3\xb6sten ja saarten taakse, jos maakerrokset eiv\xc3\xa4t ole liian korkeita. Tyypillinen kantama merell\xc3\xa4 on nimellisesti 20 meripeninkulmaa (37 km). V\xc3\xa4litysasemien avulla sek\xc3\xa4 laiva- ett\xc3\xa4 VTS-yksik\xc3\xb6iden peittoaluetta pystyt\xc3\xa4\xc3\xa4n parantamaan huomattavasti._NEWLINE_J\xc3\xa4rjestelm\xc3\xa4 on takaperin yhteensopiva digitaaliselektiivikutsulaitteiden kanssa, joten GMDSS-maa-asemat pystyv\xc3\xa4t edullisesti avaamaan AIS-kanavia ja tunnistamaan ja seuraamaan AIS:ll\xc3\xa4 varustettuja aluksia. J\xc3\xa4rjestelm\xc3\xa4n on tarkoitus korvata t\xc3\xa4ysin olemassa olevat DSC-pohjaiset l\xc3\xa4hetinvastaanotinyksik\xc3\xb6t._NEWLINE_AIS-verkon maa-asemia rakennetaan nykyisin ymp\xc3\xa4ri maailmaa. Yksi suurimmista toiminnassa olevista reaaliaikaisista t\xc3\xa4yden yhteyskapasiteetin j\xc3\xa4rjestelmist\xc3\xa4 on Kiinassa. T\xc3\xa4m\xc3\xa4 j\xc3\xa4rjestelm\xc3\xa4 rakennettiin vuosina 2003\xe2\x80\x932007, ja sen toimitti Saab Transponder Tech.Koko rantaviivan peitt\xc3\xa4v\xc3\xa4t noin 250 maa-asemaa, joiden hot-standby-j\xc3\xa4rjestelm\xc3\xa4 sis\xc3\xa4lt\xc3\xa4\xc3\xa4 70 tietokonepalvelinta kolmella p\xc3\xa4\xc3\xa4alueella. Sadat maissa olevat k\xc3\xa4ytt\xc3\xa4j\xc3\xa4t, mukaan lukien 25 VTS-keskusta, ovat yhteydess\xc3\xa4 verkkoon ja pystyv\xc3\xa4t paitsi n\xc3\xa4kem\xc3\xa4\xc3\xa4n merikuvan my\xc3\xb6s kommunikoimaan laivan kanssa SRM-sanomilla (Safety Related Messages). Kaikki tieto on reaaliaikaista. Se on my\xc3\xb6s suunniteltu SOA-arkkitehtuurin mukaan, yhteys on socket-pohjainen ja j\xc3\xa4rjestelm\xc3\xa4 k\xc3\xa4ytt\xc3\xa4\xc3\xa4 standardoitua IEC AIS -protokollaa yhteyksiss\xc3\xa4 VTS:n k\xc3\xa4ytt\xc3\xa4jiin. Maa-asemilla on hot-standby-yksik\xc3\xb6t (IEC 62320-1), ja verkosto on kolmannen sukupolven verkostoratkaisu._NEWLINE_Vuoden 2007 alussa AIS-maa-asemille hyv\xc3\xa4ksyttiin uusi maailmanlaajuinen standardi IEC 62320-1. Vanha IALA:n suositus ja uusi IEC 62320-1 -standardi ovat joissakin toiminnoissa yhteensopimattomia, ja t\xc3\xa4st\xc3\xa4 syyst\xc3\xa4 verkostoratkaisuja t\xc3\xa4ytyy p\xc3\xa4ivitt\xc3\xa4\xc3\xa4. T\xc3\xa4m\xc3\xa4 ei vaikuta k\xc3\xa4ytt\xc3\xa4jiin, mutta j\xc3\xa4rjestelm\xc3\xa4n rakentajien t\xc3\xa4ytyy p\xc3\xa4ivitt\xc3\xa4\xc3\xa4 ohjelmistoa t\xc3\xa4h\xc3\xa4n sopivaksi. AIS-maa-asemia koskevaa standardia on odotettu pitk\xc3\xa4\xc3\xa4n. T\xc3\xa4ll\xc3\xa4 hetkell\xc3\xa4 on olemassa useita A-luokan laitteilla varustettuja ad hoc -verkkoja. Maa-asemat pystyv\xc3\xa4t kontrolloimaan AIS-sanomaliikennett\xc3\xa4 alueella, mik\xc3\xa4 tulee toivottavasti v\xc3\xa4hent\xc3\xa4m\xc3\xa4\xc3\xa4n pakettien t\xc3\xb6rm\xc3\xa4yksi\xc3\xa4.'